AUTOR: J. N./D. J. B. DATUM I VREME: 06.07.2017. 14:08

Kako Alo! ekskluzivno saznaje, iz dobro obaveštenih izvora, Miloš Teodosić je danas utanačio sve detalje oko prelaska u NBA ligu s klubom s kojim se dogovorio na jednogodišnju saradnju.

Miloš Teodosić, Foto: Profimedia

On je kao buduću destinaciju odabrao Los Anđeles Kliperse.

Kako je Alo! već pisao kapiten Srbije je pregovarao sa Minesotom i Čikagom, koji su rado želeli da ga vide u svojim redovima, ali izgleda da je najkonkretnija bila ekipa iz Los Anđelesa, koja je ovog leta ostala bez jedne od zvezda NBA lige Krisa Pola.

Juče se spekulisao da će potpisati trogodišnji ugovor vredan 24 miliona dolara, ali prema našim informacijama obe strane su se odlučile na jednogodišnju saradnju. Miloš je ovim kratkoročnim ugovorom, očigledno, želeo svima da da do znanja da će se već u prvoj sezoni adaptirati na igru u najjačoj ligi sveta, pa bi godinu dana kasnije mogao da odabere znatno unosniji ugovor.

U toku dana se očekuje zvanična informacija oko prelaska Teodosića u Kliperse, a do tada on uživa na medenom mesecu u Meksiku sa suprugom Jelisavetom.